Document ID: /roh_data/filtered/fineweb-2-filterrobots_roh.jsonl.gz/32121

La fin fanadur da l’onn passà è ina viandanta da 77 onns vegnida attatgada el territori da l'alp Nagens sur Laax d'ina vatga-mamma ed morta curt suenter l'attatga da las blessuras. Il cas n’è anc betg serrà, las 3 vischnancas da Flem, Laax e Falera han dentant tuttina decidì da prender mesiras per ch'uschia in accident na possia betg pli schabegiar.
Duas novas mesiras
Tenor il maina project da l'Arena Alva Marc Woodtli, el coordinescha il project tranter l'organisaziun turistica e las vischnancas Flem, Laax e Falera, vegnan realisadas duas novas mesiras. Per ina vegnan ils areals d’alp cun vatgas-mamma ed era tals cun chauns da protecziun da muntaneras inditgads sin las chartas da viandar. Plinavant vegnan era descrits tips, co sa cuntegnair envers vatgas-mamma e chauns da protecziun da muntaneras. Sco segunda mesira vegnan las sendas da viandar e da velo separadas cun saivs da las vatgas-mamma. In contact direct da viandants u velocipedists cun vatgas-mamma na duai betg pli esser pussaivels.
Custs anc betg enconuschents
Quant che quellas mesiras custan è dentant anc betg cler. L'emprim sto tenor Marc Woodtli vegnir definì nua exact ch'i dovria saivs e tge sort saivs che saja adattada. Sin basa da quellas infurmaziuns possian lura vegnir calculads ils custs totals. Ils custs vegnan surpigliads da las vischnancas Flem, Laax e Falera cun l’agid da l’organisaziun turistica. Las vischnancas han era l’incumbensa d’installar e da mantegnair las saivs. Davent da circa mez favrer duain tut las lavurs esser finidas, en mintga cas avant che las alps vegnan chargiadas.